አንበሳ አውቶብስ ተጨማሪ 50 ተጣጣፊ አውቶብሶች ግዢ አካሄደ
 አንበሳ የከተማ አውቶቡስ አገልግሎት ድርጅት 50 ተጣጣፊ ተጨማሪ አውቶብሶች የግዢ ስምምነት አካሄደ።የግዢው የፊርማ ስነ-ስርዓት በተካሄደበት ወቅት የድርጅቱ ዋና ስራ አስኪያጅ አቶ በድሉ አሰፋ እንደተናገሩት፤ ለግዢው በአጠቃላይ 162 ሚሊየን 500 ሺ ብር ወጪ መደረጉን ጠቁመዋል።የተገዙት አዳዲስ ባለ 18 ሜትር ተጣጣፊ አውቶብሶች በቀጣዮቹ 15 ቀናት ውስጥ ርክክብ በማካሄድ ወደ ስራ እንደሚገቡ ገልፀው፤ ተጨማሪ ባሶቹ 100 ሺ ተሳፋሪዎችን የማጓጓዝ አቅም ይኖራቸዋል ብለዋል።ይህም ድርጅቱ በየቀኑ የሚያጓጉዘውን የተሳፋሪዎች ቁጥር ወደ 700 ሺ ከፍ እንደሚያደርገው ዋና ስራ አስኪያጁ በፊርማ ስነ ስርዓቱ ላይ ገልፀዋል።ድርጅቱ በዘንድሮው አመት 100 ተጨማሪ አውቶብሶችን ለመግዛት ማቀዱን ገልፀው፤ በዚህም በአማካኝ ለ420 ዜጎች የስራ ዕድል ይፈጥራል ብለዋል። የከተማ አስተዳደሩ በቀጣይ ሁለት ዓመት የህዝቡን ተጠቃሚነት ለማረጋገጥ በትራንስፖርቱ ዘርፍ የአንበሳ የከተማ አውቶብስ አገልግሎት አቅም በ55 በመቶ ለማሳደግ በያዘው ስትራቴጂክ እቅድ መሰረት ባጠቃላይ 350 አዳዲስ አውቶብሶች በተከታታይ ተገዝተው በስራ ላይ የሚውሉ ይሆናል ብለዋል።ከዚህ ውስጥ አሁን ባለ 12 ሜትር አውቶብሱቾን የውስጥ የዲዛይንና ፋሲሊቲ በተለየ ሁኔታ በማሻሻል የሚያቀርብ በመሆኑ ለተገልጋዩ ህብረተሰብ ተጨማሪ አማራጭ ማመቻቸት ያስችላል በማለት ተናግረዋል።ድርጅቱ የፊርማ ስነ-ስርዓቱን ትናንት ያካሄደው በቸርችል ሆቴል ከኢፌድሪ ብረታ ብረትና ኢንጅነሪንግ ኮርፖሬሽን ሲሆን፤ የኢፌዴሪ ብረታ ብረትና ኢንጂነሪንግ ኮርፖሬሽን የኮርፖሬት ኦፕሬሽን ዘርፍ ምክትል ዋና ዳይሬክተር ኮሎኔል ጠና ቁሩንዲ የስምምነቱ ፊርማውን አካሂደዋል።በፊርማ ስነ ስርዓቱ ላይም አንበሳ የከተማ አውቶቡስ አገልግሎት ድርጅቱ ከኮርፖሬሽኑ ጋር ተስማምቶ አውቶብሶቹን መግዛቱ እንዳስደሰተው ገልፀው፤ በሀገር ውስጥ የተገጣጠመውን አውቶብሱ ከኮርፖሬሽኑ መግዛቱ ልዩ እንደሚያደርገው መናገራቸውን ዋልታ ኢንፎርሜሽን ማዕከል ዘግቧል።